Кого разделя “Време разделно” 


Даниела ГОРЧЕВА 


На Ти 2 ноември 2008 г. в Амстердам и в Хага бе представен поредният, 
тридесет и трети (според сайта на Министерството на външните работи) 
превод на романа “Време разделно” на Антон Дончев. 


На 14 ноември в рубриката “Току-що излязла книга” на един от най-автори- 
тетните холандски вестници “ Фолкскрант” бе публикувана кратка иронич- 
на бележка със заглавие “Българска героика”: “В продължение на 5 века 
България е владяна от Османската империя и едва в края на 19-и век се ос- 
вобождава от игото на султана. В българската историография открай време 
се набляга твърде много на турските жестокости - много повече, отколкото 
реалните факти предполагат. Тази тенденция е екстремно засилена по вре- 
мето на комунизма, най-вече в литературата. Антон Дончев (1930), един от 
лансираните от това време автори, през 1964 г. публикува роман, в който 
централно място заема ислямисткият меч. “Време разделно”, вече и с пре- 
вод на холандски под името “Тудеп уап уегапаегіпд”, разказва за (оспорва- 
ната от историците) насилствена ислямизация в Родопите и героичната 
българска съпротива срещу нея. Сред идилични планински пейзажи се лее 
наистина твърде много кръв.” 


Десетина дни по-рано в българското посолство в Хага, където се състоя 
срещата с Антон Дончев по повод холандския превод на “Време раздел- 
но”, на зададения въпрос: “Как беше посрещната книгата от холандската 
публика?”, писателят отговори, че досега е имало една - единствена реак- 
ция и, както той се изрази, “видя се, че холандците ги боли мазолът на ле- 
вия крак, на най-малкия пръст”. Според него холандците си имат техни си 
проблеми и “тая холандка” ги търсела в неговата книга. 


Ставаше дума не за цитираната по-горе бележка, а за публикуваната на 
1.11.2008 г. във в. “Трау” (един от големите холандски вестници) статия на 
журналистката Хелен Койман, приятел на България и автор на книга за на- 
шата страна. В статията се подчертава, че българското посолство субсиди- 
ра представянето на националистическа книга в Амстердам, цитирано е и 
мнението на белгийския българист професор Раймонд Детре, който на- 
помня, че книгата защитава тенденциозна гледна точка върху историята и 
че е отказал да присъства на представянето на превода с думите: “Мога да 
посоча десетки достойни за превод литературни произведения, в които 
България е представена като съвременна европейска страна, а не като 
страна на хора, страдащи от исторически комплекси. За мен - казва проф. 
Детре - преводът на холандски точно на тази книга е необясним избор.” 


Именно това провокира писателят Антон Дончев да отговори с поставянето 
на диагнозата: “И се видя, че холандците ги боли мазолът на левия крак, 
на най-малкия пръст!” 


Няма да питаме защо тогава бяха похарчени толкова пари на българския 
данъкоплатец за холандското издание, щом “холандците” страдат от таки- 
ва сериозни болежки и защо, след като тия холандци не са в състояние да 
оценят българския шедьовър, академикът благоволи да се вдигне чак от 


София (разбира се, не за своя сметка) и да ги ощастливи с личното си при- 
съствие. 


Няма да питаме и защо изобщо е това усилие да се преведе на 33 езика 
един роман, който очевидно е посрещнат не така възторжено, както “у до- 
ма”, нито дали Антон Дончев или приемът на неговия роман в Европа са 
важни за “националното ни самочувствие”, нито дали романът е посредс- 
твен или е “безспорен шедьовър”. 


Тук ще се спрем предимно на контекста на създаването на “Време раздел- 
но”, на задачата, която този роман е трябвало да изпълни, и доколко ус- 
пешно е изпълнена тя. 


Отговорът на въпроса дали феноменът “Време разделно” продължава да 
изпълнява своята роля в България и днес, 45 години след написването си, и 
дали отношенията интелектуалец - власт са се променили през последните 
години, оставям на читателите му. 


ФАКТИ ЗА РАЗМИСЪЛ 


Както сподели преводачката на романа Юлия Квак- Стоилова, понеже на 
Запад никой не се интересувал от България и нито едно холандско изда- 
телство не проявило интерес към “Време разделно”, холандското издание 
на книгата е осъществено с активното съдействие и финансовата подкрепа 
на българската държава. Всъщност всичките преводи, както и многоброй- 
ните издания на този роман у нас са осъществени с финансовата подкрепа 
на българската държава, т.е. включително с парите на тези нейни данъкоп- 
латци, които се определят като турци. 


Нека да разгърнем страниците на “Време разделно” и да видим как са ха- 
рактеризирани част от хората, с чиито пари “Време разделно” шества по 
света и у нас: “Те (вдовиците и децата - 6.м.) бяха застигнати от турските 
орди и подложени на най-мръсни деяния, които може да извърши само 
турчин. Тия мръсни дела не мога да опиша - челюстите ми се схващат.” 


Има и още: “Турците побесняха. Казвам турци, но това бяха зверове от де- 
сет народа и сто породи.” 


И ТАКА НАТАТЪК... 


Именно с този роман България кандидатства и за Нобелова награда за ли- 
тература, а тя, както е известно, се връчва на писател, създал “най-забеле- 
жително произведение с висши идеали”. 


“Време разделно” е действително “забележително” произведение, иначе 
не бихме се занимавали с него. В голяма степен именно благодарение на 
него мнозинството от днешните българи са убедени, че през ХУП век в Ро- 
допите е била извършена масова насилствена ислямизация и никакви фак- 
ти, доказателства и сериозни исторически изследвания (каквито вече има 
предостатъчно) не са в състояние да ги убедят в противното. Интересно би 
било да се проучи и дали романът евентуално не подхранва съзнателна 
или подсъзнателна етническа омраза, но това е работа на съответни научни 


изследвания. 


Романът обаче е забележителен и с друго - той е написан по поръчка на 
Съюза на българските писатели (СБП), който пък от своя страна беше под- 
чинен на БКП. 


Както сподели академик Дончев в Хага, поръчката на СБП през 1963 г. не 
била отправена към него, а към Стефан Дичев, който за беля категорично 
отказал да пише такъв роман. След това СБП се обърнал към Андрей Гуля- 
шки, но и той отказал. Питали и други, но никой не пожелал. В последния 
момент обаче честта на СБП пред Партията е спасена от доброволеца Дон- 
чев, който успява да напише роман от 416 страници за 45 дни - рекорд, 
достоен за Гинес. Както сам авторът разказа - предварителното проучване 
на терена и историческите източници му отнели има-няма две седмици, за- 
щото за 15 дни и “само” срещу 75 лева командировъчни обиколил Родопи- 
те, където никога преди не бил стъпвал. После се усамотил на Пампорово и 
написал, както твърдят някои, “най-добрия български исторически роман”. 
Ако това е така, толкова по-зле за българския исторически роман. Но това 
е по-малката беда. 


ВИСШИТЕ ИДЕАЛИ 


Второто условие, на което предложеният от България за Нобелова награда 
роман очевидно отговаря, са “висшите идеали”. Да припомним за какви ид- 
еали е ставало дума през 1963 г. и изобщо как се каляваше... пардон, как 
се възпитаваше населението във вярност към комунистическите идеали, 
които тогава безспорно бяха “висши”. 


В продължение на половин век комунистическата власт контролираше не 
само територията на държавата чрез своите строго охранявани граници и 
вардеше пиле да не прехвръкне (не толкова отвън- навътре, колкото от- 
вътре-навън), но контролираше и духовното пространство, мисленето и 
знанието. В продължение на половин век поколения българи нямаха право 
да получават друга информация и други знания, освен предлаганите от 
Партията. Да се слуша западна музика и да се четат западни книги никак 
не беше здравословно - за такава дързост мнозина биваха пращани на ак- 
тивен отдих в Ловеч, Белене и на други места. Чуждите радиостанции бяха, 
разбира се, вражески, слушането им - сериозно престъпление, а внасянето 
дори на безобидни лъскави списания - империалистическа пропаганда. На- 
ционалната литература бе разделена на прогресивни (разрешени) и реак- 
ционни (забранени) автори. От своя страна, сред произведенията на разре- 
шените автори имаше и забранени. Изкуството, особено киното, подлеже- 
ше на строга цензура. Учениците не бяха обучавани да мислят самостоя- 
телно или, не дай, Боже, да търсят източници на информация. Бяха учени 
да наизустяват готови отговори и непоклатими “истини”. Нестандартното 
мислене беше заплаха, отлични оценки получаваха тези, които папагалски 
повтаряха официалните клишета. 


Контролът на миналото, историята и колективната памет е жизнено важен 

за контрола на настоящето и оттам на бъдещето, затова Партията грижли- 

во си отглежда цяла армия псевдоинтелектуалци - послушни, изпълнител- 

ни и винаги готови да изпълнят партийните заръки. По поръчка се създават 
стотици “произведения” - исторически и съвременни романи, повести и 


разкази, пишат се стихове, правят се филми, дори “научни изследвания”. 
“Творците” са добре платени - с привилегии, научни титли, тлъсти хонора- 
рии командировки, включително и задгранични. Както се вижда - и до 
днес. 


ВРЕМЕТО НА ПОРЪЧКАТА 


След като насилствената колективизация и измислената социкономика пре- 
търпяват пълен икономически крах още през 50-те години, комунистичес- 
ката номенклатура се изсулва от отеснялата кожа на пролетарския интер- 
национализъм и жизнерадостно навлича народната носия. Ражда се нацио- 
налпопулисткият кич. 


Новоизлюпеният правешки радетел на “българщината” се вълнува от де- 
мографския проблем и Партията поема курс към преименуването на пома- 
ците и ромите и сключване на спогодби за изселване на част от живеещите 
в България турци. 


Още в края на 1956 г., малко след Априлския пленум, Политбюро на ЦК на 
БКП взема решение, в което е записано: “Въпросът за националното осъ- 
знаване на българите, изповядващи мохамеданска религия, за тяхното по- 
литическо и културно издигане се поставя като една общодържавна и из- 
вънредно важна задача.” (ЦДА: 16, 39, 503; вж. Евгения Иванова, “Отхвър- 
лените “приобщени”, 2002, стр.67) 


Към Академията на науките (БАН) се отправя призив да продължи своите 
изследвания в Родопите и да докаже "същинския български" произход на 
помаците: 


“Изследването на историческото минало на българските мюсюлмани в Ро- 
допите, Ловешкия район и в други части на страната трябва да продължи, 
за да се направят нови разкрития на историческата истина за резултатите 
от асимилационната политика на турските поробители, за масовите и инди- 
видуални преминавания към исляма.” (по Бюксеншютц, 2000) 


Рецептата е изпитана и работи добре. Описана е от Джордж Оруел в 
“1984”: “А някъде - неизвестно къде - беше мозъчният тръст, съгласуващ 
усилията на всички и определящ политиката, която налагаше именно този 
фрагмент от миналото да бъде съхранен, друг да бъде фалшифициран, 
трети - напълно заличен.” 


Целта на занятието също е известна: “Който контролира настояшето, кон- 
тролира миналото, а който контролира миналото, контролира бъдещето”. 


( Последствията от тоталния контрол на миналото, настоящето и бъдещето 
също са добре известни - колкото по-големи “майстори” са съответните 
диктатори, толкова по-големи и забележителни са последствията от дей- 
ствията им за тях и за техните народи. Утехата в нашия, българския случай, 
е ... посредствеността - къде толкова талант у първановци или тодоржив- 
ковци и обслужващите ги “интелектуалци”. Затова и се надяваме, че пос- 
ледствията няма да са чак толкова страшни като при хитлеристка Германия 
или Югославия на Милошевич.) 


Но да се върнем към времето на поръчката: патриотичното им възпитание. 


За целите на “приобщаването” на помаците и особено за необходимото от 
страна на останалите български граждани одобрение към замисленото от 
властта поредно преименуване не помагат само “научните” изследвания. 
Необходим е “исторически” и “патриотичен” роман. 


Антон Дончев, неизвестен тогава писател, днес академик, предлага услуги- 
те си на изпадналия в затруднено положение СБП. Така се ражда “Време 
разделно” - написан през есента на 1963. Преименуването в Гоцеделчев- 
ския район е през 1964, когато излиза и романът. 


До 1976 г. преименуването на българите мюсюлмани е завършено “успеш- 
но” - с десетки жертви - има убити, има и хора, които се самоубиват. Оста- 
налите са като попарени за цял живот. Процесът на асимилация продъл- 
жава - през декември 1984 г. идва ред и на живеещите в България турци. 


Взето е решение да се екранизира “Време разделно” 


ЦК на БКП решава, че за целите на пропагандата трябва да се използва ки- 
ното и дава поръчка на "Българска кинематография" да екранизира "Време 
разделно". 


Както някога в СБП, така и този път се намират творци, които отказват да 
изпълнят поръчката. В “Следеният човек” Веселин Бранев, режисьор на 
“Хотел Централ” и на “Записки по българските въстания”, разказва инте- 
ресен епизод, свързан с “Време разделно”: 


“Вторият случай на отказ, който помня, е доста по-кратък и се случи в друг 
кабинет. По някакъв проблем, който вече съм забравил, ми се наложи да 
посетя генералния директор на “Българска кинематография” Никола Не- 
нов. 


- Вижте какво, Бранев - каза той веднага след като приключихме разговора 
по моя проблем. - Взето е решение да екранизираме “Време разделно” от 
Антон Дончев - сценарий в две серии, продукция с висок бюджет, защото е 
“държавна поръчка”. Плащам двоен хонорар за всяка от сериите. Какво 
ще кажете? 

- Не знам що за човек съм, но се двоумя, и то дълго, само когато избирам 
обувки или шал в магазина. В случай като този категоричността ми е като 
злодей, който е вдигнал сопата си зад кьошето, за да нанесе мълниеносен 
удар. 

- О, съжалявам, но това е сценарий за грандиозен, мащабен филм - подне- 
сох веднага аз готовата формула. - Боя се, че нямам такива способности... 

- Жалко - завърши разговора Никола Ненов и мисля, че съжалението му бе- 
ше искрено, защото бях осведомен, че той харесва моята работа в “Запис- 
ки по българските въстания”. 


Но може би някой би се запитал защо съм отказал на това съблазнително 
предложение? Ето какво не казах на генералния директор: безнравствено е 
да се прави филм за насилственото помохамеданчване на българите през 
ХУ!П век с цел да се камуфлира политически жалкият и жесток опит през 
осемдесетте години на ХХ век живеещите в България турци да бъдат ли- 
шени от етническа идентификация, като се заменят имената им с християн- 


ски. 


Едва ли този интелигентен кариерист Никола Ненов щеше да ме гледа 
мълчаливо, както колегата ми Зако Хеския, ако кажех, че ме е гнус да уча- 
ствам в тази манипулация. Щеше да реагира другояче, и то не по силата на 
убежденията си, а поради породената от страх пределна предпазливост, 
която при хора с високи постове се превръща в телесен орган. 


Впрочем киноавантюрата “Време разделно” е белег за дилетантството на 
тогавашните политици - те са си внушавали, че един игрален филм има 
мощта да съгради в чужбина положително обществено мнение по отноше- 
ние на грандиозното престъпление, наречено “възродителен процес”!” 


Веселин Бранев отказва, вероятно има и други, които са отказали, но Люд- 
мил Стайков приема. Отпускат се над 13 млн. долара и поръчковият филм, 
направен по поръчковия роман, е озвучен с “Долби”, заснет е на лента “Ко- 
дак” ие пригоден за широк екран..... Проф. Ивайло Знеполски твърди, че 
филмът “възвисява към културфилософско разсъждение”, че “говори на 
езика на народната идеология - кръв, чест, отмъщение...” и заключава: 
“Резултатът си струва разноските” (в. “ Народна култура”, 29.04.1988 г.). 
Хвалебствена рецензия пише и Вера Найденова. 


Как са се чувствали насилените да сменят своите имена, имената на роди- 
телите си и на децата си наши съграждани това не е въпрос, който занима- 
ва мнозинството от “чистите” българи - дори и днес. 


Многократно употребената с нехудожествени цели книга се смята за ше- 
дьовър, а историческата истина в нея - за непоклатима, въпреки че сериоз- 
ни исторически изследвания доказват, че не е имало масова насилствена 
ислямизация в българските земи по време на османското владичество. 


Пропагандата успява, отровата й прониква в душите ни и днес. 


